वकील पात्रता परीक्षा के सिलेबस में अहम बदलाव, अब पढ़नी होगी जनहित याचिका
वकील पात्रता परीक्षा यानी ऑल इंडिया बार एक्जामिनेशन के सिलेबस में अहम बदलाव किया गया है। इसे लेकर अलग से अधिसूचना जारी नहीं होने की वजह से ज्यादातर परीक्षार्थियों को इसकी जानकारी नहीं है। पहले और वर्तमान सिलेबस में अंतर स्पष्ट नजर आ रहा है। परीक्षा 26 मार्च को होगी। अब छात्रों को जनहित याचिका समेत चार नए विषय पढ़ने होंगे।
बार कौंसिल ऑफ इंडिया ने वकील बनने से पहले पात्रता परीक्षा लेने का निर्णय लिया था। 2011-12 से यह परीक्षा ली जा रही है। वकील पात्रता परीक्षा पास करने वाले लॉ स्टूडेंट्स को ही वकील बनने के लिए संबंधित बार कौंसिल में रजिस्टर किया जाता है। इस बार 10वीं पात्रता परीक्षा का आयोजन किया जाना है। परीक्षा की शुरुआत से इसका सिलेबस निर्धारित किया गया है, इसके आधार पर ही वस्तुनिष्ठ सवाल पूछे जाते हैं। सिलेबस में कुल 19 विषय शामिल किए गए हैं, जिसमें संविधान, आईपीसी, सीआरपीसी, सीपीसी, एविडेंस एक्ट आदि शामिल हैं। इस बार की परीक्षा के लिए चार विषयों कार्पोरेट सोशल रिस्पांसबिलिटी, न्याय शास्त्र, लिमिटेशन एक्ट और इन्वायरमेंटल लॉ को हटा दिया गया है। इसकी जगह जनहित याचिका, टैक्स से संबंधित कानून, भू अधिग्रहण अधिनियम और बौद्धिक संपदा कानून को शामिल किया गया है। जनहित याचिका और टैक्स से संबंधित कानून से 4-4 अंकों के सवाल पूछे जाएंगे। वहीं भू अधिग्रहण अधिनियम और बौद्धिक संपदा कानून से 2-2 अंक के सवाल पूछे जाएंगे।
बदलाव पर अधिसूचना जारी नहीं की
ऑल इंडिया बार एक्जामिनेशन की वेबसाइट पर परीक्षा के सिलेबस की जानकारी तो दी गई है, लेकिन चार पुराने विषयों को हटाकर नए चार विषय शामिल करने को लेकर अधिसूचना जारी नहीं की गई है। इससे इस वर्ष की परीक्षा में शामिल होने जा रहे अधिकांश छात्रों को बदलाव की जानकारी नहीं है। पिछले साल असफल रहने वाले छात्रों के साथ ही पहली बार परीक्षा देने जा रहे स्टूडेंट्स पुराने सिलेबस से तैयारी कर रहे हैं। पुराने और नए सिलेबस को साथ पढ़ने से ही बदलाव की जानकारी हो रही है। 26 मार्च को होने वाली परीक्षा के लिए प्रवेश पत्र 15 मार्च को जारी किए जाएंगे।
hin_Deva hin_Deva hin_Deva hin_Deva hin_Deva